DECRETO 179/2015, do 29 de outubro, polo que se establece o plan de estudos das ensinanzas artísticas superiores de Arte Dramática na Comunidade Autónoma de Galicia.
Consellería de Cultura, Educación e Ordenación Universitaria — I. Disposicións xerais — 07/12/2015

A Lei orgánica 2/2006, do 3 de maio, de educación, modificada pola Lei orgánica 8/2013, do 9 de decembro, para a mellora da calidade educativa, establece os principios xerais que deben rexer o sistema educativo e, no seu artigo 46, que a definición do contido das ensinanzas artísticas superiores, así como a súa avaliación, se fará no contexto da ordenación da educación superior española no marco europeo. Así mesmo, no seu artigo 58.1 establece que lle corresponde ao Goberno, logo da consulta ás comunidades autónomas e ao Consello Superior de Ensinanzas Artísticas, definir a estrutura e o contido básicos dos diferentes estudos de ensinanzas artísticas superiores regulados na lei.
En virtude da citada lei orgánica, publicouse o Real decreto 1614/2009, do 26 de outubro, polo que se establece a ordenación das ensinanzas artísticas superiores reguladas na dita lei. Conforme o artigo 11 deste, o Goberno definirá, de acordo coas directrices establecidas no real decreto e logo de consulta ás comunidades autónomas e ao Consello Superior de Ensinanzas Artísticas, o contido ao que deberán adecuarse os plans de estudos conducentes á obtención dos títulos superiores de Ensinanzas Artísticas nas correspondentes especialidades, que se referirá ás competencias, materias e aos seus descritores, contidos e número de créditos correspondentes. Así mesmo, establece o dito artigo que as administracións educativas, no ámbito das súas competencias, aprobarán o plan de estudos correspondente a cada título, de acordo co establecido no real decreto, e deben publicar os ditos plans de estudos nos respectivos boletíns oficiais.
En desenvolvemento das previsións do Real decreto 1614/2009, do 26 de outubro, promulgouse o Real decreto 630/2010, do 14 de maio, polo que se regula o contido básico das ensinanzas artísticas superiores de Arte Dramática establecidas na Lei orgánica 2/2006, do 3 de maio, de educación.
Por outra banda, o Real decreto 1027/2011, do 15 de xullo, establece o Marco español de cualificacións para a educación superior (MECES).
Finalmente, o Real decreto 1850/2009, do 4 de decembro, regula a expedición de títulos académicos e profesionais correspondentes ás ensinanzas establecidas pola Lei orgánica 2/2006, do 3 de maio, de educación, e no cal se fixa o modelo do suplemento europeo ao título de ensinanzas artísticas superiores.
Xa que logo e co fin de dar cumprimento ao artigo 23 do Real decreto 806/2006, do 30 de xuño, polo que se establece o calendario de aplicación da nova ordenación do sistema educativo, establecida pola Lei orgánica 2/2006, do 3 de maio, de educación, no curso académico 2010/11 iniciouse a implantación das ensinanzas artísticas superiores de Arte Dramática coa publicación da Orde do 30 de setembro de 2010 pola que se establece o plan de estudos das ensinanzas artísticas superiores de grao en Arte Dramática na Comunidade Autónoma de Galicia e se regula o acceso ao dito grao.
En consecuencia, iniciada a implantación das ensinanzas artísticas superiores de Arte Dramática, cómpre agora desenvolver plenamente a normativa aplicable a través do presente decreto, que ten por obxecto establecer, vista a proposta dos centros, o plan de estudos e, entre as súas finalidades, a de deseñar estes con identidade propia e adaptados ás particularidades dos centros que os imparten, que aproveiten eficazmente os seus recursos humanos e materiais, en función da súa tradición pedagóxica e do seu contorno sociocultural, con criterios de rigor, calidade e excelencia.
Na súa virtude, por proposta do conselleiro de Cultura, Educación e Ordenación Universitaria, no exercicio da facultade outorgada polo artigo 34.5 da Lei 1/1983, do 22 de febreiro, de normas reguladoras da Xunta e da súa Presidencia, logo dos ditames do Consello Escolar de Galicia e do Consello Galego de Ensinanzas Artísticas Superiores, de acordo co Consello Consultivo, e logo da deliberación do Consello da Xunta de Galicia na súa reunión do día vinte e nove de outubro de dous mil quince,
Artigo 1. Obxecto e ámbito de aplicación
1. O presente decreto ten por obxecto establecer o plan de estudos das ensinanzas artísticas superiores de Arte Dramática, ao abeiro do disposto no Real decreto 630/2010, do 14 de maio, polo que se regula o contido básico das ensinanzas artísticas superiores de Arte Dramática establecidas na Lei orgánica 2/2006, do 3 de maio, de educación.
2. O presente decreto será de aplicación no ámbito territorial da Comunidade Autónoma de Galicia.
Artigo 2. Centros de ensinanzas artísticas superiores de Arte Dramática
1. Os estudos superiores de Arte Dramática cursaranse nos centros superiores de ensinanzas artísticas de Arte Dramática.
2. Do mesmo xeito, as ensinanzas artísticas oficiais de máster reguladas no Real decreto 1614/2009, do 26 de outubro, impartiranse nos ditos centros. Os estudos de doutoramento regulados no Real decreto 1393/2007, do 29 de outubro, poderán impartirse nos centros superiores de ensinanzas artísticas de Arte Dramática mediante convenios coas universidades. A competencia para subscribir os ditos convenios corresponde á consellería competente en materia de educación.
3. A consellería competente en materia de educación establecerá medidas que favorezan a autonomía pedagóxica, de organización e de xestión da cal dispoñen estes centros para o exercicio das súas actividades docentes, interpretativas, investigadoras e de difusión do coñecemento, co fin de garantir o cumprimento das súas funcións como centros educativos superiores do Espazo Europeo de Educación Superior.
4. Os centros de ensinanzas artísticas superiores de Arte Dramática fomentarán programas de investigación científica e técnica propios desta disciplina, para contribuír á xeración e difusión do coñecemento e á innovación no dito ámbito. A consellería competente en materia de educación establecerá os mecanismos adecuados para que estes centros poidan realizar ou dar soporte á investigación científica e técnica que lles permita integrarse no Sistema Español de Ciencia e Tecnoloxía.
Artigo 3. Finalidade das ensinanzas artísticas superiores de Arte Dramática e perfil profesional
1. As ensinanzas artísticas superiores de Arte Dramática terán como obxectivo xeral a formación cualificada de profesionais nos ámbitos da interpretación, a dirección escénica, a dramaturxia, a escenografía e naquelas áreas de coñecemento e investigación vinculadas con elas.
2. O perfil do/da titulado/a superior en Arte Dramática corresponde ao/á dun/dunha profesional cualificado/a que acadou a madureza e a formación técnica e humanística necesarias para realizar de maneira plena a opción profesional máis adecuada ás súas capacidades e intereses, mediante o desenvolvemento de competencias comúns aos estudos de Arte Dramática e na correspondente especialidade.
3. Os/as titulados/as superiores de Arte Dramática estarán capacitados/as para o exercicio da creación e da investigación.
Artigo 4. Título superior de Arte Dramática e especialidades
1. A superación das ensinanzas artísticas superiores de Arte Dramática dará lugar á obtención do título superior de Arte Dramática, seguido da especialidade correspondente, que queda incluído para todos os efectos no nivel 2 do Marco español de cualificacións para a educación superior e será equivalente ao título universitario de grao. Sempre que a normativa aplicable exixa estar en posesión do título universitario de grao, entenderase que cumpre este requisito quen estea en posesión do título superior de Arte Dramática.
2. As especialidades das ensinanzas artísticas superiores de Arte Dramática que se desenvolven no decreto son as seguintes: dirección escénica e dramaturxia, escenografía e interpretación.
Artigo 5. Acceso e proba específica
1. Para o acceso ás ensinanzas oficiais conducentes ao título superior de Arte Dramática, requirirase cumprir os requisitos establecidos no artigo 55.2 da Lei orgánica 2/2006, do 3 de maio, de educación.
2. Para os/as maiores de dezaoito anos de idade que non cumpran os requisitos establecidos no citado artigo 55.2.a), a consellería competente en materia de educación, a través da dirección xeral correspondente, regulará, convocará e organizará unha proba anual que acredite que o/a aspirante posúe os coñecementos, as habilidades e aptitudes necesarios para cursar con aproveitamento as correspondentes ensinanzas.
3. A proba específica de acceso a estes estudos levarase a cabo para cada especialidade e terá como finalidade valorar a madureza, os coñecementos e as aptitudes para cursar con aproveitamento estas ensinanzas.
4. A consellería competente en materia de educación, a través da dirección xeral correspondente, convocará, organizará, desenvolverá e avaliará, con carácter anual, unha proba específica de acceso a estes estudos.
5. A superación da proba a que fai referencia o punto anterior, faculta, unicamente, para matricularse no curso académico para o cal fora convocada.
Artigo 6. Contido do plan de estudos conducentes á obtención do título superior de Arte Dramática
1. As ensinanzas artísticas superiores de Arte Dramática abranguerán unha formación básica e unha formación específica orientada á preparación para o exercicio profesional. Para a consecución da dita finalidade, estes estudos desenvolverán de xeito integrador capacidades artísticas, científicas e tecnolóxicas.
2. As competencias transversais, xerais e específicas e os perfís profesionais definidos para cada unha das especialidades son os establecidos no anexo II do decreto.
3. O plan de estudos das ensinanzas artísticas superiores de Arte Dramática abrangue, para cada unha das súas especialidades, 4 cursos académicos cun total de 240 créditos.
4. Cada un dos cursos das ensinanzas artísticas superiores de Arte Dramática terá 60 créditos ECTS, cunha equivalencia de 30 horas por crédito, e a súa duración será de 38 semanas, incluíndo os períodos lectivos e os dedicados a outras actividades presenciais.
5. O cuadrimestre e o curso serán as unidades temporais de organización académica e abranguerán os períodos de impartición de docencia presencial e os períodos dedicados á realización de probas de avaliación.
Artigo 7. Plan de estudos
1. O plan de estudos das ensinanzas artísticas superiores de Arte Dramática establécese nos anexos.
2. Os centros educativos determinarán que disciplina ou disciplinas se impartirán nunha lingua estranxeira para garantir a adquisición da competencia transversal correspondente, seguindo as directrices que para tal fin estableza a consellería competente en materia de educación.
3. O principio de igualdade entre mulleres e homes integrarase de xeito transversal no desenvolvemento e na aplicación por parte dos centros do plan de estudos establecido no decreto.
Artigo 8. Creación de novas especialidades
A consellería competente en materia de educación, unha vez vista a proposta dos centros, poderá propor a creación de novas especialidades, nos termos establecidos no artigo 8 do Real decreto 630/2010, do 14 de maio.
Artigo 9. Avaliación
1. De conformidade co artigo 9.1 do Real decreto 630/2010, do 14 de maio, a avaliación do proceso de aprendizaxe do/da estudante basearase no grao e nivel de adquisición e consolidación das competencias transversais, xerais e específicas definidas para estes estudos.
2. A avaliación será continuada, diferenciada por disciplinas e terá un carácter integrador en relación coas competencias definidas para cada unha delas no plan de estudos. A avaliación e a cualificación do traballo fin de estudos será única e requirirá ter aprobadas a totalidade das disciplinas que integran o plan de estudos.
3. Os criterios de avaliación establécense no anexo II e serán obxecto de concreción nas guías docentes. Deberán ser obxectivables e mensurables de acordo cos parámetros que os centros definan para tal efecto.
4. A obtención dos créditos correspondentes a unha disciplina requirirá superar as correspondentes probas de avaliación ou exames. No caso de disciplinas consideradas de contidos progresivos, o alumno ou alumna non poderá ser avaliado ou avaliada mentres non teña superada a disciplina do mesmo nome e descritor de cuadrimestre ou cuadrimestres anteriores, na orde correspondente.
5. A obtención do título superior de Arte Dramática requirirá a superación da totalidade das disciplinas, as prácticas e o traballo de fin de estudos que constitúen o plan de estudos.
6. Correspóndelle á consellería competente en materia de educación a regulación do proceso de avaliación e dos sistemas de cualificación, así como o establecemento dos documentos oficiais correspondentes de avaliación, respectando, na regulación que poida efectuarse dos sistemas de cualificación, o disposto no artigo 5 do Real decreto 1614/2009, do 26 de outubro.
Artigo 10. Recoñecemento e transferencia de créditos
Para a transferencia e recoñecemento de créditos nas ensinanzas artísticas superiores de Arte Dramática observarase o disposto no artigo 10 do Real decreto 630/2010, do 14 de maio, e no artigo 6 do Real decreto 1614/2009, do 26 de outubro, así como nas normas que, en desenvolvemento destas previsións, dite a consellería competente en materia de educación.
Artigo 11. Participación en programas de mobilidade de estudantes e profesores/as e prácticas dos/das estudantes
1. A consellería competente en materia de educación establecerá medidas que faciliten o intercambio e a mobilidade dos/das estudantes, titulados/as e do profesorado das ensinanzas artísticas superiores de Arte Dramática no Espazo Europeo de Educación Superior, dentro dos programas europeos existentes conforme a súa propia normativa. A consellería competente en materia de educación tamén poderá crear outros programas de carácter específico para estas ensinanzas.
2. A consellería competente en materia de educación, ou os centros de ensinanzas artísticas superiores de Arte Dramática, fomentarán a sinatura de convenios de cooperación con institucións e empresas co fin de impulsar a mobilidade e o intercambio de profesores/as, investigadores/as e estudantes destas ensinanzas e para a realización de prácticas externas por parte do alumnado que cursa estas ensinanzas.
Disposición adicional primeira. Alumnado con discapacidade
1. No marco do establecido no Real decreto lexislativo 1/2013, do 29 de novembro, polo que se aproba o texto refundido da Lei xeral de dereitos das persoas con discapacidade e da súa inclusión social, deberanse cumprir as disposicións vixentes en materia de promoción da accesibilidade.
2. A consellería competente en materia de educación adoptará as medidas oportunas para a adaptación do presente plan de estudos ás necesidades do alumnado con discapacidade.
Disposición adicional segunda. Formación do profesorado
1. A consellería competente en materia de educación propiciará plans de formación do profesorado, relativos ao coñecemento dos principios básicos, da estrutura, da organización, das novas metodoloxías e dos sistemas de avaliación e investigación correspondentes ao Espazo Europeo de Educación Superior.
2. Así mesmo, a consellería competente en materia de educación, por proposta dos centros, desenvolverá plans de formación do profesorado para a actualización e o afondamento das disciplinas propias da arte dramática nos seus diferentes ámbitos, así como formación concreta en galego, con coñecemento do vocabulario específico.
Disposición adicional terceira. Incorporación de alumnado procedente de plans anteriores
De acordo co previsto na disposición adicional cuarta do Real decreto 630/2010, do 14 de maio, polo que se regula o contido básico das ensinanzas artísticas superiores de Arte Dramática, establecidas na Lei orgánica 2/2006, do 3 de maio, de educación, a consellería competente en materia de educación, a través da dirección xeral correspondente, establecerá o sistema de recoñecemento de créditos ao alumnado procedente de plans de estudos anteriores.
Disposición adicional cuarta. Organización de ensinanzas conxuntas con outras institucións de educación superior
A consellería competente en materia de educación poderá, mediante convenio con outras institucións de educación superiores nacionais ou estranxeiras, organizar ensinanzas conxuntas conducentes á obtención dun único título superior oficial e de máster.
Disposición adicional quinta. Recursos humanos e materiais
Atendendo ás directrices do proceso da converxencia das ensinanzas artísticas superiores no Espazo Europeo da Educación Superior, a consellería competente en materia de educación procederá á ordenación dos recursos humanos e materiais, de xeito que se garanta o mellor uso destes recursos, con criterios de racionalidade e eficiencia.
Disposición derrogatoria única. Derrogación normativa
1. Queda derrogado o Decreto 220/2005, do 7 de xullo, polo que se establece o currículo do grao superior das ensinanzas de Arte Dramática e o acceso ao dito grao.
2. Igualmente, quedan derrogadas cantas disposicións de igual ou inferior rango se opoñan ao establecido neste decreto. En concreto, queda derrogada a Orde do 30 de setembro de 2010 pola que se establece o plan de estudos das ensinanzas artísticas superiores de grao en Arte Dramática na Comunidade Autónoma de Galicia e se regula o acceso ao dito grao, agás o establecido nos seus artigos 7, 8, 9, 10, 11, 12, 13, 14, 15, 16, 18, 19, 21, 23 e 24, así como a disposición adicional segunda, que manterán a súa vixencia en todo o que non se opoña ao disposto neste decreto, en tanto non se diten as normas para o seu desenvolvemento.
Disposición derradeira primeira. Desenvolvemento normativo
Facultase a persoa titular da consellería competente en materia de educación para ditar cantas disposicións sexan precisas para o desenvolvemento do que se establece no presente decreto.
Disposición derradeira segunda. Entrada en vigor
O presente decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e nove de outubro de dous mil quince
T1. Organizar e planificar o traballo de forma eficiente e motivadora.
T2. Recoller información significativa, analizala, sintetizala e xestionala adecuadamente.
T3. Solucionar problemas e tomar decisións que respondan aos obxectivos do traballo que se realiza.
T4. Utilizar eficientemente as tecnoloxías da información e da comunicación.
T5. Comprender e utilizar, polo menos, unha lingua estranxeira no ámbito do seu desenvolvemento profesional.
T6. Realizar autocrítica cara ao propio desempeño profesional e interpersoal.
T7. Utilizar as habilidades comunicativas e a crítica construtiva no traballo en equipo.
T8. Desenvolver razoada e criticamente ideas e argumentos.
T9. Integrarse adecuadamente en equipos multidisciplinares e en contextos culturais diversos.
T10. Liderar e xestionar grupos de traballo.
T11. Desenvolver na práctica laboral unha ética profesional baseada na apreciación e sensibilidade estética, ambiental e cara á diversidade.
T12. Adaptarse, en condicións de competitividade, aos cambios culturais, sociais e artísticos e aos avances que se producen no ámbito profesional e seleccionar as canles adecuadas de formación continuada.
T13. Buscar a excelencia e a calidade na súa actividade profesional.
T14. Dominar a metodoloxía de investigación na xeración de proxectos, ideas e solucións viables.
T15. Traballar de forma autónoma e valorar a importancia da iniciativa e o espírito emprendedor no exercicio profesional.
T16. Usar os medios e recursos ao seu alcance con responsabilidade cara ao patrimonio cultural e ambiental.
T17. Contribuír coa súa actividade profesional á sensibilización social da importancia do patrimonio cultural, da súa incidencia nos diferentes ámbitos e da súa capacidade de xerar valores significativos.
Competencias xerais
X1. Fomentar a autonomía e autorregulación no ámbito do coñecemento, das emocións, das actitudes e das condutas, mostrando independencia na recollida, análise e síntese da información, no desenvolvemento de ideas e argumentos dunha forma crítica e na súa capacidade para a propia motivación e a organización nos procesos creativos.
X2. Comprender psicoloxicamente e empatizar para entender e sentir as vidas, situacións e personalidades alleas, utilizando de maneira eficaz as súas capacidades de imaxinación, intuición, intelixencia emocional e pensamento creativo para a solución de problemas, desenvolvendo a súa capacidade para pensar e traballar con flexibilidade, adaptándose ás demais persoas e ás circunstancias cambiantes do traballo, así como a conciencia e o uso saudable do propio corpo e o equilibrio necesario para responder aos requisitos psicolóxicos asociados ao espectáculo.
X3. Potenciar a conciencia crítica, aplicando unha visión crítica construtiva ao traballo propio e ao dos demais, e desenvolvendo unha ética profesional que estableza unha relación adecuada entre os medios que utiliza e os fins que persegue.
X4. Comunicar, mostrando capacidade suficiente de negociación e organización do traballo en grupo, a integración en contextos culturais diversos e o uso das novas tecnoloxías.
X5. Fomentar a expresión e a creación persoal, integrando os coñecementos teóricos, técnicos e prácticos adquiridos, mostrando sinceridade, responsabilidade e xenerosidade no proceso creativo, asumindo o risco, tolerando o fracaso e valorando de maneira equilibrada o éxito social.
X6. Desenvolver unha metodoloxía de traballo, estudo e investigación encamiñada á autoformación na propia disciplina, procurando ámbitos adecuados para a formación continuada e para adaptarse a diversas situacións, especialmente ás derivadas da evolución da súa profesión.
X7. Valorar a arte dramática como unha actividade integrada na sociedade e na cultura galegas, coas cales comparte obxectivos e retos.
X8. Vincular a propia actividade teatral e escénica a outras disciplinas do pensamento científico e humanístico, ás artes en xeral e ao resto de disciplinas teatrais en particular, enriquecendo o exercicio da súa profesión cunha dimensión multidisciplinar.
Competencias específicas de dirección escénica e dramaturxia
ED1. Concibir propostas escénicas que fundamentan o espectáculo, xerando e analizando conceptos, textos e imaxes e valorando as súas propiedades representativas e a súa calidade estética.
ED2. Proxectar a composición do espectáculo, utilizando todos os coñecementos estéticos e técnicos necesarios sobre as diferentes linguaxes e os códigos que participan na representación.
ED3. Planificar e conducir o proceso xeral de creación do espectáculo, aplicando a metodoloxía de traballo pertinente.
ED4. Planificar e desenvolver programas de educación e animación teatral.
ED5. Investigar para concibir e fundamentar o proceso creativo persoal, tanto no que se refire á metodoloxía de traballo como á renovación estética.
ED6. Estudar o feito escénico a partir de diferentes métodos e coñecer aspectos básicos na investigación escénica.
Competencias específicas de escenografía
EE1. Concibir as ideas e propostas que fundamentan a creación do deseño, explorando a dinámica do espazo, do corpo e da luz, valorando as súas propiedades representativas e a súa calidade estética.
EE2. Proxectar a composición do deseño a través do uso do coñecemento dos procedementos técnicos e de representación.
EE3. Planificar e facer o seguimento do proceso de realización da creación, aplicando as metodoloxías de traballo pertinentes.
EE4. Planificar e desenvolver programas de educación e animación teatral.
EE5. Estudar para concibir e fundamentar o proceso creativo persoal, tanto no que se refire ás metodoloxías de traballo como á renovación estética.
EE6. Estudar o feito escénico a partir de diferentes métodos e coñecer aspectos básicos na investigación escénica.
Competencias específicas de interpretación
EI1. Dominar os recursos expresivos necesarios para o desenvolvemento de procesos de interpretación, actuación e representación, no ámbito escénico e audiovisual.
EI2. Participar na creación da partitura escénica e/ou do personaxe, escénico ou audiovisual, e interpretalo adecuadamente, a través do dominio das diferentes técnicas interpretativas.
EI3. Integrar e interactuar coas restantes linguaxes e códigos que conforman o espectáculo escénico ou audiovisual.
EI4. Planificar e desenvolver programas de educación e animación teatral.
EI5. Concibir e fundamentar o proceso creativo persoal, tanto no que se refire ás metodoloxías de traballo como á renovación estética.
EI6. Estudar o feito escénico a partir de diferentes métodos e coñecer aspectos básicos na investigación escénica.
Perfís profesionais dos títulos superiores de Arte Dramática
Perfil profesional do/da titulado/a superior de Arte Dramática na especialidade de dirección escénica e dramaturxia
O perfil profesional definido na especialidade de dirección escénica e dramaturxia corresponde ao/á dun/dunha artista que contempla no seu conxunto o proceso de creación teatral e comprende, utiliza, coordina e xestiona as diversas linguaxes que participan na creación dun espectáculo. Desenvolve un proxecto artístico persoal ao mesmo tempo que, coa posible colaboración dos/das artistas e especialistas, harmoniza e dispón os diferentes elementos da creación escénica nun espazo e nun tempo determinados, tratando de suscitar no/na espectador/a emocións, sensacións e ideas a través da palabra e a imaxe. Este/a profesional estará capacitado/a para o exercicio da investigación e da docencia.
Perfil profesional do/da titulado/a superior de Arte Dramática
na especialidade de escenografía
O perfil profesional definido na especialidade de escenografía corresponde ao/á dun/dunha artista, pensador/a e comunicador/a de imaxes que utiliza basicamente a linguaxe do espazo e a dos obxectos e seres que o habitan. Desenvolve unha visión artística persoal que se combina coa doutros/as artistas e participa nun proxecto artístico ou comunicativo común. Este/a profesional estará capacitado/a para o exercicio da investigación e da docencia.
Perfil profesional do/de la titulado/a superior de Arte Dramática
na especialidade de interpretación
O perfil definido na especialidade de interpretación corresponde ao/á dun/dunha artista, creador/a, intérprete e comunicador/a de signos que se utiliza a si mesmo/a como instrumento, integrando os seus recursos expresivos, corpo, voz e os seus recursos cognitivos e emocionais, poñéndoos ao servizo do espectáculo. Desenvolve una visión artística persoal que se combina coa doutros/as artistas participando nun proxecto artístico común. Este/a profesional estará capacitado/a para o exercicio da investigación e da docencia.
Criterios de avaliación dos títulos superiores de Arte Dramática
Criterios de avaliación comúns ás titulacións
das ensinanzas artísticas superiores
1. Afacerse a condicións de competitividade, aos cambios culturais, sociais e artísticos e aos avances que se producen no ámbito profesional e seleccionar as canles adecuadas de formación continuada.
2. Amosar condutas de liderado responsable na xestión de grupos de traballo.
3. Amosar unha actitude autocrítica cara ao propio desempeño profesional e interpersoal.
4. Amosar unha actitude de responsabilidade no uso dos medios e recursos ao seu alcance en relación co patrimonio cultural e ambiental.
5. Apreciar a importancia da sensibilización social respecto do valor do patrimonio cultural, a súa incidencia nos diferentes ámbitos e a súa capacidade de xerar valores significativos.
6. Apreciar a sensibilidade estética, ambiental e cara á diversidade.
7. Colaborar de modo integrado en equipos multidisciplinares e en contextos culturais diversos.
8. Comprender e usar, polo menos, unha lingua estranxeira no ámbito do seu desenvolvemento profesional.
9. Esforzarse no traballo autónomo.
10. Formular razoada e criticamente ideas e argumentos.
11. Localizar e compilar información significativa, analizala, sintetizala e xestionala adecuadamente.
12. Manexar a metodoloxía de investigación na xeración de proxectos, ideas e solucións viables.
13. Manexar eficientemente as tecnoloxías da información e da comunicación.
14. Organizar e planificar o traballo de forma eficiente e motivadora.
15. Preocuparse por buscar a excelencia e a calidade na súa actividade profesional.
16. Solucionar problemas e tomar decisións que respondan aos obxectivos do traballo que se realiza.
17. Usar as habilidades comunicativas e amosar unha actitude crítica construtiva no traballo en equipo.
18. Valorar a importancia da iniciativa e o espírito emprendedor no exercicio profesional.
Criterios de avaliación xerais do/da titulado/a
superior de Arte Dramática
1. Amosar autonomía, independencia e capacidade de motivación e de organización nos procesos creativos.
2. Amosar capacidade de comprensión da alteridade, no que atinxe a feitos fundamentais como a conduta, a situación, o conflito e a personalidade.
3. Amosar a capacidade necesaria para traballar con flexibilidade e para tirar o máximo partido dos recursos expresivos e creativos propios dun/dunha creador/a escénico/a.
4. Improvisar en distintos contextos a partir do coñecemento de estilos, formatos, técnicas, tendencias e linguaxes diversas.
5. Crear e deseñar os propios conceptos artísticos.
6. Experimentar coa improvisación, a creación e a recreación teatral.
7. Expoñer de forma escrita e verbal o contido e os obxectivos da súa actividade profesional a persoas especializadas, cun uso adecuado do vocabulario técnico e xeral.
8. Expoñer e debater verbalmente os seus puntos de vista sobre conceptos teatrais e escénicos diversos.
9. Expresarse a través dos propios conceptos artísticos a partir de técnicas e recursos asimilados.
10. Coñecer os diferentes estilos e prácticas escénicas de cara a entender, nun contexto cultural máis amplo, o propio campo de actividade e enriquecelo.
11. Coñecer os fundamentos e a estrutura dos códigos de expresión e creación teatral e saber aplicalos na práctica interpretativa, creativa, de investigación ou pedagóxica.
12. Coñecer os recursos tecnolóxicos propios do seu campo de actividade e as súas aplicacións no teatro.
13. Coñecer suficientemente o feito escénico e teatral e a súa relación coa evolución dos valores estéticos, artísticos e culturais.
14. Identificar, coñecer e analizar un repertorio escénico amplo e actualizado, centrado na súa especialidade pero aberto a outras tradicións.
15. Identificar os trazos estilísticos que caracterizan os repertorios escénicos considerados desde a súa especialidade e describilos de forma clara e completa.
16. Identificar e describir os principios teóricos das artes escénicas.
17. Identificar, describir e analizar un conxunto suficiente de obras, espectáculos, ensaios, autores/as, creadores/as e movementos máis representativos na literatura histórica e analítica das artes escénicas.
18. Amosar unha actitude aberta, positiva e crítica respecto das novidades tecnolóxicas, escénicas e artísticas máis recentes.
19. Colaborar en diferentes tipos de proxectos escénicos participativos.
20. Amosar unha conciencia crítica da práctica profesional propia e allea, coñecer e aplicar as ferramentas necesarias para o desempeño da análise escénica.
21. Coñecer as implicacións pedagóxicas e educativas do teatro en distintos ámbitos.
22. Coñecer e aplicar a lexislación relativa ao seu ámbito profesional.
23. Coñecer e usar metodoloxías de estudo e investigación que o/a capaciten para o continuo desenvolvemento e a innovación da súa actividade teatral ao longo da súa carreira profesional.
24. Coñecer o contexto social, cultural e económico en que se desenvolve a práctica teatral, con especial atención ao seu contorno máis inmediato pero tamén con atención á súa dimensión global.
25. Coñecer o desenvolvemento histórico das artes escénicas e do teatro nas súas diferentes tradicións, desde unha perspectiva crítica que sitúe o seu desenvolvemento nun contexto social e cultural.
26. Manexar os métodos de traballo máis apropiados para superar os retos que se lle presenten no terreo do estudo persoal e na práctica escénica colectiva.
27. Manexar recursos teatrais e escénicos amplos e diversos para poder desenvolver procesos de creación escénica en función da súa especialidade.
28. Relacionar a propia actividade teatral con outras disciplinas do pensamento científico e humanístico, coas artes en xeral e co resto de disciplinas escénicas en particular, enriquecendo o exercicio da súa profesión cunha dimensión crítica e multidisciplinar.
29. Valorar a autoformación como un recurso de mellora ao longo da súa vida profesional.
30. Valorar a creación teatral como a acción de dar forma escénica a un pensamento estrutural rico e complexo.
Criterios de avaliación específicos do/da titulado/a superior
de Arte Dramática na especialidade de dirección escénica e dramaturxia
1. Amosar unha actitude positiva para a adaptación a contornos e retos creativos múltiples.
2. Aplicar as novas tecnoloxías ao ámbito da creación escénica e da dramaturxia nunha variedade de contextos e formatos, incluíndo as colaboracións con outros campos artísticos.
3. Comprender e usar metodoloxías necesarias para a investigación e experimentación teatral e no eido da dirección escénica e da dramaturxia.
4. Coñecer as tendencias e propostas máis recentes en distintos campos da creación escénica, da dirección escénica e da dramaturxia.
5. Coñecer desde un punto de vista crítico as tendencias principais no campo da dirección escénica e da dramaturxia nun amplo repertorio de diferentes épocas e estilos.
6. Coñecer os aspectos estéticos, artísticos e formais de textos, espectáculos e repertorios da tradición occidental e doutras tradicións escénicas.
7. Coñecer os fundamentos da interpretación, dos diferentes estilos e os fundamentos da dirección de actores/actrices.
8. Describir e explicar verbalmente un xuízo teórico, analítico, estético e crítico ben estruturado respecto das creacións escénicas.
9. Dispoñer dunha personalidade artística singular e flexible.
10. Identificar, analizar e describir as principais tendencias na tradición occidental e noutras tradicións escénicas.
11. Interesarse pola investigación e a experimentación escénica.
12. Interpretar analiticamente a construción dos espectáculos escénicos en todos e cada un dos aspectos e niveis estruturais que os conforman.
13. Utilizar e comprender as técnicas e os recursos dos principais estilos compositivos históricos e recentes.
14. Coñecer os fundamentos en pedagoxía teatral, tanto na área de coñecementos sistemáticos como na súa aplicación.
Criterios de avaliación específicos do/da titulado/a superior
de Arte Dramática na especialidade de escenografía
1. Amosar unha actitude positiva para a adaptación a contornos e retos creativos múltiples.
2. Aplicar as novas tecnoloxías ao ámbito da escenografía nunha variedade de contextos e formatos, incluíndo as colaboracións con outros campos artísticos.
3. Comprender e usar metodoloxías necesarias para a investigación e experimentación teatral e no eido da escenografía.
4. Coñecer as tendencias e propostas máis recentes en distintos campos da creación escenográfica.
5. Coñecer desde un punto de vista crítico as tendencias principais no campo da creación escenográfica nun amplo repertorio de diferentes épocas e estilos.
6. Coñecer os aspectos estéticos, artísticos e formais de textos, espectáculos e repertorios da tradición occidental e doutras tradicións escénicas.
7. Dominar as técnicas de expresión gráfica e coñecer os códigos espaciais, luminosos e sonoros, que se poden integrar nun proxecto escenográfico.
8. Coñecer os procesos, as técnicas e os recursos propios da construción e realización de escenografías.
9. Describir e explicar verbalmente un xuízo teórico, analítico, estético e crítico ben estruturado respecto das creacións escénicas.
10. Dispoñer dunha personalidade artística singular e flexible.
11. Identificar, analizar e describir as principais tendencias na tradición occidental e noutras tradicións escénicas.
12. Interesarse pola investigación e pola experimentación escénica.
13. Interpretar analiticamente a construción dos espectáculos escénicos en todos e cada un dos aspectos e niveis estruturais que os conforman.
14. Utilizar e comprender as técnicas e os recursos dos principais estilos compositivos históricos e recentes.
15. Coñecer os fundamentos en pedagoxía teatral, tanto na área de coñecementos sistemáticos como na súa aplicación.
Criterios de avaliación específicos do/da titulado/a superior
de Arte Dramática na especialidade de interpretación
1. Aceptar e respectar as diferentes funcións subordinadas, participativas ou de liderado que se poden dar nun proxecto escénico colectivo.
2. Comunicar, como intérprete, as estruturas, ideas e materiais teatrais con rigor.
3. Coñecer as implicacións artísticas e estéticas que leva a súa actividade profesional e ser capaz de desenvolver as súas aplicacións prácticas.
4. Coñecer os procesos e recursos propios do traballo de interpretación, mostrando flexibilidade e capacidade de integración no grupo.
5. Construír unha idea interpretativa coherente e propia.
6. Debater e explicar verbalmente os seus puntos de vista sobre a interpretación, así como responder ao reto que supón facilitar a comprensión da obra escénica.
7. Dominar a improvisación, a creación de personaxes e a creación de partituras de interpretación.
8. Interactuar de xeito coherente e eficaz en todo tipo de proxectos escénicos, desde os individuais ata os colectivos.
9. Interpretar o repertorio significativo da súa especialidade tratando de xeito adecuado os aspectos que o identifican na súa diversidade estilística.
10. Manexar as técnicas orais e corporais de xeito que se poida expresar teatralmente, partindo do coñecemento e dominio da técnica oral e corporal, así como das características propias e das variantes estilísticas de cada estilo de interpretación.
11. Interesarse pola investigación e pola experimentación escénica.
12. Coñecer os fundamentos en pedagoxía teatral, tanto na área de coñecementos sistemáticos como na súa aplicación.
Especialidade de escenografía
Especialidade de interpretación